《公择客于玉山簿尉之馆忽有挽为宜黄之行者公》
宋代·赵蕃

我裾未洗闽山土，君驾柴车过茅宇。
相从仅作一夕留，冒雨冲风何自苦。
如君人才岂终滞，瑚琏要为清庙器。
宜黄玉山俱作客，近湜何殊远居易。
我贫不得为君谋，恐君远适关我忧。
作诗寄示三径蒋，并简平生顾曲周。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。